Poštovani učenici,

u novonastaloj situaciji, kada je Odlukom ministra zdravstva proglašena epidemija bolesti COVID-19 uzrokovana virusom SARS-CoV-2, nadležne institucije izradile su potreban okvir ovogodišnje državne mature. Ovdje vam želimo iznijeti neke važne i nove elemente, koje nadalje  moramo uzimati u obzir.

**Hrvatski zavod za javno zdravstvo**

Zagreb, 8. svibnja 2020.

**Upute za provedbu državne mature tijekom epidemije koronavirusa (COVID-19)**

**I. blok – obvezni ispiti – ljetni rok – lipanj 2020.**

Upute su izrađene u suradnji s Nacionalnim centrom za vanjsko vrednovanje obrazovanja

i Ministarstvom znanosti i obrazovanja

**UVOD**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S epidemiološkog stajališta ispiti državne mature organiziraju se na način da se pisanje obveznih predmeta A i B razine odvoji u zasebne dane kako bi se smanjio broj pristupnika (učenika ili kandidata) koji u istom terminu (danu) dolaze u ustanove. Time se može provesti primjerena higijena prostorija i provjetravanje te osigurati dovoljno vremena za ulazak i izlazak pristupnika iz ustanove uz održavanje razmaka od 2 metra.

**Pristup državnoj maturi u trenutnoj epidemiološkoj situaciji**. Tijekom epidemije koronavirusa državnoj maturi može pristupiti isključivo pristupnik koji ne pokazuje znakove akutne respiratorne bolesti, a koja se može očitovati sljedećim simptomima: povišena tjelesna temperatura, kašalj, poteškoće u disanju, poremećaj osjeta njuha i okusa i sl.

Osim toga, državnoj maturi ne može pristupiti pristupnik kojemu je izrečena mjera samoizolacije te kod kojeg je utvrđena zaraza COVID-19.

Pristupnicima kojima će se uskratiti polaganje državne mature iz bilo kojeg od ta dva razloga treba omogućiti polaganje u drugom terminu prema uputama Ministarstva znanosti i obrazovanja.

**Ispitni prostor i dolazak pristupnika.** Dolazak učenika na državnu maturu treba organizirati na način da se učenici ne grupiraju pri dolasku (izvan i unutar ustanove poželjan je fizički razmak od 2 metra). Učenici trebaju ponijeti pribor koji je potreban za ispit (ako je tako propisano ispitnim katalogom) i prije dolaska trebaju izmjeriti tjelesnu temperaturu.

**IZJAVA PRISTUPNIKA I DOPUŠTANJE ULASKA U USTANOVU**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Svaki učenik morat će potpisati izjavu koja će sadržavati sljedeće podatke:**

• ime, prezime i razredni odjel koji pohađaju

• izjavljujem da nemam znakove akutne respiratorne bolesti koja može uključivati: povišenu tjelesnu temperaturu, kašalj, poteškoće u disanju, poremećaj osjeta njuha i okusa te izjavljujem da neću pristupiti ispitima državne mature ako ću u vrijeme polaganja ispita imati navedene simptome,

• izjavljujem da mi nije propisana mjera samoizolacije, da nemam saznanja da sam zaražen/a s novim koronavirusom te da neću pristupiti ispitima državne mature ako mi bude izrečena mjera samoizolacije ili ako ću imati saznanja da sam zaražen/a s novim koronavirusom u vrijeme polaganja ispita.

**Obrazac i uputu o načinu dostavljanja izjave ispitnom koordinatoru učenici će dobiti pravovremeno.**

**Prikupljanje izjava**. Preporučuje se da izjave prikupe ispitni koordinatori elektroničkim putem prije ispita, uz ostavljanje mogućnosti davanja pisane izjave na licu mjesta (prije samog ulaza u ustanovu) isključivo onima koji nisu dostavili izjavu elektroničkim putem.

**Izjava je preduvjet za ulazak u ustanovu.** Svrha izjave je informirati sve pristupnike i djelatnike da u slučaju gore navedenog ne mogu sudjelovati na ispitima državne mature. Ovu izjavu obavezno treba prikupiti od svakog sudionika prije njegovog prvog ispita.

Prije ulaska u ustanovu pristupnik zaduženoj osobi daje na uvid osobnu iskaznicu te od zadužene osobe saznaje u kojoj ispitnoj prostoriji piše ispit ako tu informaciju nije dobio prethodno elektroničkim putem.

Na ulazu u ustanovu svaki pristupnik mora dezinficirati ruke. Pristupnik zatim nastavlja ravno prema ispitnoj prostoriji u kojoj piše ispit.

**Kretanje pristupnika.** Kretanje pristupnika u ustanovi nastojat će se organizirati na način da pristupnici, ako to nije nužno, sami ne otvaraju ni ne zatvaraju vrata. Pristupnik na obavijesti izvješenoj pred vratima prostorije u kojoj piše ispit saznaje koje je njegovo mjesto u učionici te zauzima to mjesto.

**Održavanje ispita.** Pisani ispit provodi se u dovoljno velikoj prostoriji iza zatvorenih vrata i, ako je moguće s obzirom na buku i vremenske prilike, s otvorenim prozorima (izuzetak je slušni dio ispita stranih jezika, kada je potrebno zatvoriti prozore kako bi se smanjio rizik buke).

Pristupnike na stolu dočekuje vrećica s ispitnim materijalom, kako bi se smanjila interakcija ljudi u istoj prostoriji.

Ako je moguće, pristupnici ulaze jedan po jedan tako da prvi ulazi pristupnik koji sjedi na najudaljenijem mjestu u prostoriji, gledajući s vrata, i tako redom. Razmak među pristupnicima, dežurnim nastavnicima i voditeljima u ispitnoj prostoriji treba biti najmanje 2 metra.

**Dopušteni predmeti.** Pristupnici tijekom pisanja ispita na radnome stolu smiju imati samo osobnu iskaznicu, pribor za pisanje propisan ispitnim katalogom za svaki predmet, vlastitu kemijsku olovku, bočicu s vodom bez naljepnice i ispitne materijale.

Sve ostale stvari (mobilne uređaje…) pristupnik stavlja u svoju torbu koju odlaže na za to predviđeno mjesto u ili izvan ispitne prostorije. Ustanova priprema određeni broj kemijskih olovaka za pristupnike koji su zaboravili ponijeti kemijsku olovku na ispit. Tu kemijsku olovku pristupnik nakon ispita odnosi sa sobom.

**Izlazak pristupnika.** Sve što je donio pristupnik odnosi sa sobom kada napušta ispitnu prostoriju (kemijsku olovku, osobnu iskaznicu, pribor za pisanje, bočicu s vodom). Preporučuje se da se izlazak pristupnika iz ispitne prostorije i ustanove organizira tako da izlaze jedan po jedan, i to prvi izlazi pristupnik najbliži vratima. Međutim ako netko ranije završi ili odustane od pisanja ispita, treba mu omogućiti izlazak iz prostorije.

Pri izlasku iz ustanove pristupnici dezinficiraju ruke koristeći dozatore s dezinficijensima na ulazu/izlazu iz ustanove. I nakon završetka ispita treba držati razmak, ne zadržavati se u grupama i ne ostvarivati bliske međusobne kontakte.

**Nošenje maski.** Ako se provedba ispita može organizirati na opisani način da se osigura razmak od 2 metra, nošenje maski ili drugih pokrivala za usta i nos kod pristupnika i svih koji sudjeluju u provedbi ispita državne mature nije nužno ali se preporučuje. Nošenje maski je obavezno u specifičnim situacijama koje su navedene u nastavku ovih uputa.

**Mjere opreza prije ispita.** Svi pristupnici državne mature, 14 dana prije svakog ispita pridržavaju se što je više moguće pravila kojima se smanjuje mogućnost zaraze (izbjegavanje trgovina, mjesta većeg okupljanja ljudi, javnog prijevoza, kućnih druženja, dosljedno provođenje socijalne distance i higijene i sl.).

Pristupnici, djelatnici, pratnja i druge osobe ne ulaze u vanjske prostore (dvorište, vrt, igralište) i unutarnje prostore ustanove u kojoj se provodi ispit državne mature prije ispita i tijekom ispita ako imaju povišenu tjelesnu temperaturu, respiratorne simptome poput kašlja i kratkog daha, ako postoji mogućnost da su bili izloženi kontaktu s osobama pozitivnim na COVID-19 ili su pod sumnjom da bi mogli biti zaraženi s COVID19 ili su u samoizolaciji.

**UPUTA ZA KORIŠTENJE DEZINFICIJENSA ZA RUKE**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

• prije korištenja dezinficijensa preporučuje se pranje ruku sapunom i tekućom vodom, posebice kada su ruke vidljivo zaprljane (postupak pranja traje 20 sekundi)

• kada nije moguće oprati ruke sapunom i vodom, potrebno ih je dezinficirati dezinficijensom za ruke

• sredstvo za dezinfekciju treba nanijeti na suhe i čiste dlanove u količini od 1 do 2 ml (obično jedan potisak, ili prema uputama proizvođača)

• dlanove i područje između prstiju treba protrljati dok se ne osuše a sredstvo nije potrebno ispirati.

**POSEBNI UVJETI ZA UČENIKE S KRONIČNIM BOLESTIMA**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Za učenike s kroničnim bolestima koje možebitno predstavljaju veći rizik za zarazu i razvoj težih oblika bolesti COVID-19 (učenici s respiratornim, kardiovaskularnim, malignim bolestima, dijabetesom, imunodeficijencijama, učenici s većim tjelesnih/motoričkim oštećenjima) potrebno je omogućiti veću socijalnu distancu i nošenje maske kako slijedi:

• polaganje ispita u izdvojenom prostoru iako prethodno nisu ostvarili pravo na polaganje ispita u izdvojenom prostoru; pritom svi djelatnici koji moraju biti prisutni u istoj prostoriji koriste medicinsku (kiruršku) masku ako učenik zbog zdravstvenog stanja ne može koristi medicinsku masku

• ako nije moguće organizirati polaganje ispita u izdvojenom prostoru, a zdravstveno stanje učenika dozvoljava nošenje maske, preporučuje se osigurati povećani fizički razmak od drugih učenika (3 ili više metara), manji broj osoba u istom prostoru i kiruršku masku za navedenog učenika.

**Nošenje maski za lice.** Preporučuje se da ovi učenici preuzmu masku na ulazu u ustanovu, stave masku odmah prije ulaska u ustanovu, te je odnesu sa sobom nakon završetka ispita.

Pristupnici i djelatnici dužni su prije ispita proučiti upute o pravilnom korištenju maske na poveznici: <https://www.hzjz.hr/wp-content/uploads/2020/03/Maske-za-lice-1.pdf>

**Učenik je o navedenom zdravstvenom stanju dužan telefonom ili elektroničkim putem obavijestiti ispitnog koordinatora škole najmanje dva tjedna prije termina ispita**. Ispitni koordinator škole o zahtjevu svakog učenika obavještava nadležnog školskog liječnika (telefonom i e-korespondencijom). Na temelju mišljenja školskog liječnika, ispitni koordinator priprema popis učenika kojima je potrebna maska i izdvojeni prostor i/ili koje treba smjestiti bliže vratima radi mogućeg češćeg odlaska na toalet odnosno izlaska iz prostorije u kojoj se piše ispit.

Učenik koji u razdoblju u kojem polaže ispite državne mature razvije gore opisane respiratorne simptome dužan je o tome obavijestiti liječnika obiteljske medicine i školskog liječnika (obavještavanje epidemiološke službe slijedi prema indikaciji).

**ZAVRŠNE PREPORUKE­­­­­­­­­­­­­­­­­­­**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ove upute ne isključuju provođenje drugih preporuka sukladno aktualnoj i promijenjenoj epidemiološkoj situaciji.